Bez zbytočných slov sa rovno pustíme k obhliadke výbavy, ktorú smartfón ponúka. Ak sa obzeráte po výkonnom, no kompaktnom smartfóne, musíme vás sklamať. Naopak, ak máte radi väčšie smartfóny (phablety), Galaxy C9 Pro vás určite zaujme 6-palcovým displejom s FullHD rozlíšením. Napriek tomu, že smartfón prichádza s až 6 GB RAM pamäťou, ako procesor bol použitý Snapdragon 653, ktorý môžeme zaradiť do vyššej strednej triedy. Tento procesor sa skladá zo štyroch výkonných jadier Cortex-A72 a štyroch slabších Cortex-A53 jadier. O plynulý chod najnáročnejších hier sa stará grafický akcelerátor Adreno 510. Pre vaše aplikácie a iné súbory je k dispozícii 64 GB úložisko, ktoré je možné rozšíriť microSD kartami. Čo sa dizajnu týka, tak C9 Pro nijako nevyniká z rady Galaxy a prichádza s dizajnom, na ktorý sme zvyknutí už roky.
Informácií o fotoaparátoch zatiaľ nie je veľa a vieme len to, že predný aj zadný disponuje rozlíšením 16 MPx a clonou f/1.9. Výrobca phablet vybavil až 4000 mAh batériou. Môže sa zdať, že je táto kapacita nadpriemerne vysoká, no pre 6-palcový displej je potrebná a výdrž nakoniec môže byť len v priemerných hodnotách. Na prednej strane nájdeme aj snímač odtlačkov prstov v domovskom tlačidle a tiež stereo reproduktory na hornej a dolnej strane. Nechýba ani USB Type-C konektor, dvojica slotov pre SIM karty podporujúce 4G, HiFi audio a Samsung Pay fungujúci na termináloch NFC a MSFT.
Android 6.0.1 Marshmallow už tradične dopĺňa nadstavba TouchWiz. Smartfón bude dostupný v zlatom a ružovo-zlatom prevedení s bielym predným panelom. Cena pre čínsky trh bola stanovená na 430 €. U nás sa pravdepodobne nebude oficiálne predávať.